CELEX: 62021TN0124
Language: mt
Date: 2021-02-25 00:00:00
Title: Kawża T-124/21: Rikors ippreżentat fil-25 ta’ Frar 2021 – Mariani et vs Il-Parlament

19.4.2021   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 138/51
            
         
      Rikors ippreżentat fil-25 ta’ Frar 2021 – Mariani et vs Il-Parlament
      (Kawża T-124/21)
      (2021/C 138/68)
      Lingwa tal-kawża: il-Franċiż
      
         Partijiet
      
      
         Rikorrenti: Thierry Mariani (Pariġi, Franza) u t-22 rikorrent l-ieħor (rappreżentant: F. Wagner, avukat)
      
         Konvenut: Il-Parlament Ewropew
      
         Talbiet
      
      Ir-rikorrenti jitolbu li l-Qorti Ġenerali jogħġobha:
      
                  —
               
               
                  tannulla l-Artikolu 1 tar-Regolament (UE, Euratom) 2020/2223 tal-Parlament Ewropew u tal-Kunsill tat-23 ta’ Diċembru 2020 li jemenda r-Regolament (UE, Euratom) Nru 883/2013 fir-rigward tal-kooperazzjoni mal-Uffiċċju tal-Prosekutur Pubbliku Ewropew u l-effettività tal-investigazzjonijiet tal-Uffiċċju Ewropew Kontra l-Frodi (ĠU 2020, L 437, p. 49) u, b’mod iktar partikolari, l-Artikolu 3(11), l-Artikolu 4(2)(a) u (b), l-Artikolu 5(a)(1), l-Artikolu 7(b)(3a), l-Artikolu 9a(1) sa (4), hekk emendati u miżjuda;
               
            
                  —
               
               
                  tikkundanna lill-Parlament Ewropew għall-ispejjeż kollha.
               
            
         Motivi u argumenti prinċipali
      
      Insostenn tar-rikors tagħhom, ir-rikorrenti jinvokaw motiv uniku, ibbażat fuq il-ksur tal-Karta tad-Drittijiet Fundamentali tal-Unjoni Ewropea (iktar ’il quddiem il-“Karta”), tal-Konvenzjoni Ewropea tad-Drittijiet tal-Bniedem, tal-prinċipji ġenerali rrikonoxxuti mill-ġurisprudenza, tal-Protokoll fuq il-Privileġġi u l-Immunitajiet tal-Membri tal-Parlament Ewropew, tar-Regoli ta’ Proċedura tal-Parlament Ewropew u tal-Istatut tal-Membri tal-Parlament Ewropew.
      Ir-rikorrenti jikkritikaw l-att ikkontestat minħabba l-fatt li ser jippermetti lill-Uffiċċju Ewropew ta’ Kontra l-Frodi (OLAF) aċċess immedjat u mingħajr avviż għal kwalunkwe informazzjoni kif ukoll għall-bini tal-Membri tal-Parlament Ewropew u tal-assistenti tagħhom, mingħajr mandat ta’ tfittxija minn qorti istruttorja indipendenti, kif inhi r-regola fi kwalunkwe Stat demokratiku.
      Ir-rikorrenti jikkritikaw ukoll l-att ikkontestat minħabba li, fil-fehma tagħhom, ser jippermetti lill-OLAF aċċess għall-apparat privat u għal rendikonti u kontijiet tal-bank ta’ Membri tal-Parlament Ewropew u tal-assistenti tagħhom.
      Ir-rikorrenti jqisu li tali proċeduri ta’ investigazzjoni jistgħu jinbdew mill-OLAF abbażi ta’ sempliċi denunzja anonima u jibżgħu li l-Membri tal-Parlament Ewropew, speċjalment dawk tal-oppożizzjoni, jistgħu jkunu suġġetti għal pressjonijiet, għal rikatti u għal forom oħra ta’ intimidazzjoni, minħabba sempliċi denunzja anonima, li jista’ jinfluwenza l-attività parlamentari tagħhom.
      Ir-rikorrenti jsostnu wkoll li l-kontrollur ta’ garanziji proċedurali bl-ebda mod ma huwa korp indipendenti, kif ikun il-każ ta’ qorti istruttorja fir-rigward ta’ investigaturi tal-pulizija kriminali, minħabba li dan il-kontrollur jinħatar u jiddependi finanzjarjament mill-Kummissjoni. Ir-rikorrenti jqisu li tali sistema ma toffri l-ebda garanzija ta’ imparzjalità fir-rigward tal-Membri eletti fl-oppożizzjoni li jistgħu jkunu s-suġġett ta’ investigazzjonijiet tal-OLAF.
      Ir-rikorrenti jikkritikaw ukoll l-att ikkontestat minħabba li jikkontesta l-prinċipji ġenerali tad-dritt tal-Unjoni stabbiliti fl-Artikoli 7 u 8 tal-Karta, minħabba li jippermetti lill-OLAF li jkollu aċċess għal informazzjoni li la jikkonċerna lilu u lanqas lill-Parlament jew lil kwalunkwe istituzzjoni Ewropea oħra.
      Fl-aħħar nett, ir-rikorrenti jqisu li l-att ikkontestat jikkontesta l-prinċipji ġenerali tad-dritt tal-Unjoni stabbiliti fl-Artikoli 8 u 9 tal-Protokoll fuq il-Privileġġi u l-Immunitajiet tal-Membri tal-Parlament Ewropew, minħabba li r-Regolament ikkontestat jippermetti lill-OLAF li jikser l-immunità tal-Membri tal-Parlament Ewropew mingħajr ma istituzzjoni ġudizzjarja tkun, minn qabel, talbet jew, a fortiori, kisbet tneħħija tal-immunità parlamentari tagħhom u mingħajr ma dan jitwettaq in flagranti delicto. Skont ir-rikorrenti, ir-Regolament ikkontestat jippermetti lill-OLAF u, konsegwentement, lill-Parlament Ewropew, li l-OLAF jitlob l-approvazzjoni tiegħu, li jevita l-immunità u l-invjolabbiltà tal-Membri tal-Parlament Ewropew sabiex ikollu aċċess għal informazzjoni li altrimenti l-OLAF ma kienx ikollu aċċess għaliha.